钦定古今图书集成/历象汇编/乾象典/第033卷 > 明章潢图书编 > 《寅宾出日赋》〈以大明在天恒以时授为韵〉周谓
## 钦定古今图书集成/历象汇编/乾象典/第033卷 > 明章潢图书编 > 《寅宾出日赋》〈以大明在天恒以时授为韵〉周谓

陶唐氏。钦若日出，资授人时。乃命羲仲，往哉汝司！纪
寅宾而建始，旌照烛兮无私。旸谷初升，退群冥于仄
陋；扶桑适上，分万象于毫厘。日之为德也均，日之为
功也大。作朝夕之程准，见乾坤之交泰。无远无近，幽
而必通。惟植惟生，罔不咸赖。出于东兮，示发生之所
在；倾于西兮，睹光灵之不改。必将表岁以务穑，岂独
陵虚而赋彩？尔其孟陬叶月，太簇和声，农祥正而土
膏咸动，庶绩凝而百度惟贞。于以秩东作，于以望西
成。涂足沾体，勉穑夫与田畯布和，施令乐国泰而君明，岂不以“五行班序，七曜宣精”者哉？则有三足呈祥，
重晖降祉，瑞圣斯应，为光有以。远色杲杲，非童子之
辨焉；浮彩昭昭，惟仲尼之揭矣。爰考休征，图牒与能。
既煦育之无外，同寅宾而有恒。宾者导也，惟人之导
阳；寅者敬也，唯人之敬授。谅难逾而可仰，参地载而
天覆。观其煜熠动川，澄明丽天。消瀌瀌之残雪，敛蔼
蔼之轻烟。谣东君于楚客，祀岱岳于汉年。愿捧图称
瑞以相宣。